“Bid vir hom. Ons doen,” sê Brittz toe verkragter gevonnis wordHettie Britz “Bid vir hom. Ons doen.” Só het Hettie Brittz, vrou van die gospelsanger Louis Brittz, vandag reageer nadat haar verkragter gevonnis is. “Vandag op Madiba-dag is my verkragter vir 43 jaar tronk toe gestuur, waarvan hy minimum 20 jaar moet uitdien. Toe dit met Madiba gebeur het was baie mense bly en selfvoldaan…Ek is nie bly oor hierdie vonnis nie, al is ek oortuig dis wetlik korrek. Hy het immers nog ŉ vrou na my verkrag en vir haar baie wreed seergemaak.” Brittz is die oggend van 9 Februarie 2010 verkrag nadat vier mans by haar en haar man se huis in ’n veiligheidsbuurt in Centurion ingebreek het. Een van die mans het Hettie verkrag. Vier verdagtes is kort na die voorval in hegtenis geneem. Brittz sê daar het egter nooit iets daarvan gekom nie en sover sy weet is die saak teruggetrek. Brittz se verkragter Levy Mapadimeng is in Oktober 2011 in hegtenis geneem. Hy was betrokke by die bendeveragting van ŉ vrou in Mamelodi en het DNS-toetse hom positief met Brittz se verkragting verbind. “Hy verdien sekerlik hierdie straf. Ek weier egter om ooit te vier dat iemand anders weggesluit word soos ŉ verroeste kruiwa. Levy het ŉ naam, ŉ roeping en ŉ doel en hierdie is nie dit nie. Geen wit Afrikaner sou gedink het Nelson Mandela kan ŉ held word nie. As ek die enigste een is wat glo Levy as mens het waarde en kan in die hande van die Here herskep word, sal ek verbaas wees. Want ek en jy wat hier lees, is mos self deur ŉ God van tweede kanse getransformeer. Hoekom nie ook hy nie?” Brittz sê volgens haar is daar twee tipe verkragtings naamlik verkragting weens wellus en verkragting om te vernietig. Talle Suid-Afrikaners was geskok oor die manier waarop Hettie en Louis die verkragting hanteer het nadat Hettie geen teken van trauma of hartseer getoon het nie. “Ek kan verstaan hoekom Ina Bonnette reageer soos wat sy doen. My kind is nie langs my doodgeskiet nie, ek het nie seer gehad nie, ek is nie brutaal seergemaak soos sy nie. Kotzé wou haar vernietig.” Johan Kotzé, Bonnette se eksman, is Woensdag lewenslange tronkstraf opgelê nadat hy haar gemartel en sy drie handlangers haar verkrag het. Haar seun Conrad (19) is tydens die voorval doodgeskiet. Brittz sê terwyl Levy haar verkrag het, het hy haar glad nie seergemaak, gevloek of hardhandig hanteer nie. “Dit was ŉ wellustige verkragting. ŉ Vrou wat die slagoffer is van ŉ verkragting wat ten doel het om haar te verwoes beleef dat iemand haar wil doodmaak en ander trauma, nie soos iemand wat net jou lyf gebruik om plesier te kry nie.” Brittz sê sy was vasgebind toe sy verkrag was en wou nie skreeu nie aangesien sy geweet het haar dogtertjies sou wakker word en dan moontlik ook verkrag geword het. Sy en haar man is omstreeks drie ure deur die aanvallers aangehou en het die een haar verkrag kort voor hulle gevlug het. Brittz sê aangesien die aanvallers reeds ŉ geruime tyd in die huis was voor sy verkrag is, het sy tyd gehad om met die Here te praat. “Ek het tyd gehad om te besluit hoe ek sou reageer.” “Levy het my op Oukersdag uit die gevangenis gebel en om vergifnis gevra. Hy het gesê: ‘I do not have a gift for you only a sincere apology.’ Hy wou ook met Louis praat maar hy was nie tuis nie.” Brittz sê sy het later besef iemand het namens Levy gepraat want sy Engels was baie swak en dat hy vermoedelik iemand voorgesê het. “Hy het nie my lewe vernietig nie. Ek is wel bly dat hy vir tyd en wyl geen ander vrou kan seermaak nie. Ek is dus bly vir Susanna [regte naam weerhou], my medeklaagster in hierdie saak, se onthalwe. Anders as Kotzé [die sogenaamde Modimolle-monster] het Levy skuldig gepleit en berou getoon. Bid vir hom. Ons doen.”